《十六夜月》
宋代·释居简

今宵较些子，犹自胜闲时。圆缺有常守，阴晴无定期。

伊人纷好恶，嫌镜改妍媸。玉臼药长在，霜蟾家不移。

金波仍眩转，掌露尽华滋。连璧何妨晚，修轮莫问迟。

才逢桂殿冷，便结庾楼知。十事九违意，浮生几展眉。

渊明十日菊，苏子一联诗。不是心如月，安知月不亏。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。